Informaatioverkostojen tutkinto-ohjelma

Informaatioverkostot on Aalto-yliopiston perustieteiden korkeakoulussa tarjottava monitieteinen koulutusohjelma, josta valmistuu tekniikan kandidaatteja ja diplomi-insinöörejä.

Koulutusohjelman tavoitteena on kouluttaa sillanrakentajia ihmisen, tekniikan ja talouden väliin. Perinteisten teknisten opintojen lisäksi opiskellaan muun muassa viestintää, filosofiaa ja estetiikkaa. Opiskelijat voivat vaikuttaa opintojensa sisältöön paljon ja sitä kautta työllistyä hyvin erilaisiin tehtäviin. Suuntautumisesta riippuen yleisiä ammatteja ovat esimerkiksi liikkeenjohdon konsultti, käyttöliittymäsuunnittelija, UX-designer, ohjelmoija, palvelumuotoilija ja startup-yrittäjä.

Informaatioverkostojen koulutusohjelma on perustettu vuonna 1999 Teknilliseen korkeakouluun ja vuonna 2002 Oulun yliopistoon. Oulusta ohjelma on kuitenkin lopetettu. Suomalaisista yliopistotutkinnoista Aalto-yliopiston informaatioverkostojen koulutusohjelmaa läheisimmin muistuttaa liiketaloutta ja tietotekniikkaa yhdistävä Tampereen teknillisen yliopiston tietojohtaminen.

Koulutusohjelman nimi informaatioverkostot kuvaa sitä, kuinka informaatio liikkuu tietoyhteiskunnassa ihmisten ja tietotekniikan muodostamissa verkostoissa.  

Sisältö (Aalto-yliopisto)
Aalto-yliopiston informaatioverkostot on tuotantotalouden ja tietotekniikan laitoksen yhdessä toteuttama koulutusohjelma. Aiemmin mukana oli myös automaatio- ja systeemitekniikan osasto. Uusia opiskelijoita koulutusohjelmaan otetaan vuosittain noin 50.  

Opinnot
Opinnoissa painotetaan monitieteisyyttä ja ryhmätyöskentelyä sekä humanistisempaa lähestymistapaa kuin muissa Aalto-yliopiston tekniikanalan koulutusohjelmissa. Informaatioverkostojen perusopinnot ovat hyvin monitieteelliset ja niihin kuuluu muun muassa ohjelmointia, matematiikkaa, tuotantotaloutta, mediatekniikkaa, käytettävyyttä, viestintää, filosofiaa, estetiikkaa ja sosiaalista mediaa. Fysiikkaa informaatioverkostoissa opiskellaan muista teknisistä koulutusohjelmista poiketen vain yksi kurssi. 

Vanhassa tutkinto-ohjelmassa oli kandidaatin tutkinnossa tarjolla kolme pääainevaihtoehtoa: mediatekniikka, tietointensiivinen liiketoiminta sekä vuorovaikutus ja viestintä. Diplomi-insinöörin tutkinnossa taas oli kuusi syventävää opintokokonaisuutta: digitaalinen media, ihmisläheiset tietojärjestelmät, liiketoimintaverkostot, sisällöntuotanto, tietoyritykset ja yrityksen viestintäjärjestelmät. 

Vuodesta 2013 lähtien informaatioverkostoissa on vain yksi pääaine: informaatioverkostot. Maisterivaiheessa valitaan kuitenkin yksi neljästä suuntautumisvaihtoehdosta eli trackistä. Maisterivaiheen trackit ovat Strategy and Organisational Design, Digital Ethics, Society and Policy, Software Engineering and Architectures ja User, Data and Design.

 Hakeminen 
Informaatioverkostojen koulutusohjelmaan valitaan vuosittain noin 50 opiskelijaa, joista noin puolet valintakokeella ja puolet todistusvalinnalla. Toisin kuin lähes kaikki diplomi-insinöörihakukohteet Suomessa, informaatioverkostot ei ole mukana DIA-yhteisvalinnassa. 

Valintakoe koostuu kahdesta DIA-valinnan kanssa yhteisestä osiosta: Osiosta, joka sisältää matematiikan ja loogisen päättelyn sekä ongelmanratkaisun tehtäviä ja matematiikan syventävästä eriytyvästä osiosta. Myös fysiikan ja kemian eriytyvä osio tulee mukaan valintakokeeseen, mikäli hakija on hakenut informaatioverkostojen lisäksi sitä käyttäviin hakukohteisiin mutta kyseistä osiota ei huomioida informaatioverkostojen hakukohteen valintakoevalinnassa. 

Athene
Aalto-yliopiston informaatioverkostojen tutkinto-ohjelmassa opiskelevien kilta on nimeltään Informaatioverkostojen kilta Athene ry. Athene toimii aktiivisesti ja siihen kuuluu noin 250 jäsentä.  

Athene oli aluksi ammattiainekerho, joka perustettiin tietotekniikan opiskelijoiden Tietokillan suojissa vuonna 1999. Athene hyväksyttiin itsenäiseksi killaksi Teknillisen korkeakoulun ylioppilaskunnan edustajiston kokouksessa 13.2.2003.

Athenen virallinen tunnushuuto on Athene Anam.

Athenen haalarit ovat väriltään metsänvihreät ja toinen haalareiden hihoista on musta, muistuttaen Athenen ja Tietokillan yhteisestä historiasta.

Vuodesta 2022 alkaen myös teknillisen psykologian opiskelijat ovat kuuluneet Athene-kiltaan Aalto-yliopiston perustettua teknillisen psykologian pääaineen. Teknillisen psykologian koulutusohjelmaan otetaan uusia opiskelijoita vuosittain noin 30, mikä nostaa Athenen aktiivista jäsenmäärää aikaisemmasta.

Sisältö (Oulun yliopisto)

Oulun yliopistossa informaatioverkostojen tutkinto-ohjelma toteutettiin Teknillisen tiedekunnan
Sähkö- ja tietotekniikan osaston koulutusohjelmana, johon oli sisällytetty Taloustieteen tiedekunnan tietoteollinen liiketoiminta -opintosuunnan opintoja, Tietojenkäsittelytieteiden laitoksen opintoja sekä Kielikeskuksen kieli- ja viestintäopintoja. Oulun yliopiston informaatioverkostojen koulutusohjelma aloitti vuonna 2002, sen vuosittainen opiskelijoiden sisäänotto oli noin 35. Nykyisin koulutusohjelmaan ei enää oteta uusia opiskelijoita.  

Opinnot
Koulutusohjelman tavoitteena oli tuottaa diplomi-insinöörejä alueelle, joka yhdistää huipputeknologian, kuten tietojärjestelmät, sisällöntuotantoteknologian ja palvelujärjestelmät sekä  liiketoimintamekanismit uudella tavalla. Alueen monipuolisuuden vuoksi opetuksessa korostuivat taloustieteet, sähköinen ja mobiilikaupankäynti, digitaalisen median sisältö- ja mobiiliteknologia. 

Oulun yliopiston Informaatioverkostojen koulutusohjelman painopiste oli teknillis-taloudellinen. Tarkoitus on kouluttaa taloustieteitä tuntevia tekniikan alan osaajia joilla on hyvät valmiudet kehittyä vaativiin asiantuntija- ja johtotehtäviin. Tietämyksen lisäksi koulutuksessa painotettiin kommunikaatio- ja organisointitaitoja. Koulutusohjelmassa oli tarjolla kolme opintosuuntaa: informaatioverkostojen tekniikat, informaatioverkostojärjestelmät ja informaatioverkostojen palveluliiketoiminta. 

Infonia
Oulun yliopiston informaatioverkostojen opiskelijoiden ammattiainekerho oli Infonia, joka toimi Oulun Tietoteekkarit ry:n alaisuudessa. Infonia julkaisi kerran vuodessa Amppari-lehteä.

Lähteet

Aiheesta muualla
 Tietoa informaatioverkostojen opinnoista
 Informaatioverkostojen kilta Athene ry

Luokka:Oulun yliopisto
Luokka:Teknillinen korkeakoulu

en:Information networks